Carl Verheijen

**Carl Eduard Verheijen** (s. 26. toukokuuta 1975 Haag, Alankomaat) on alankomaalainen pikaluistelija ja moninkertainen arvokisamitalisti. Hän on keskittynyt 5&nbsp;000 ja 10&nbsp;000 metrin matkoille, mutta menestyy myös yleiskilpailussa.

Vuonna 1997 Verheijen voitti universiadeissa Jeonjussa kultaa 5&nbsp;000 ja 10&nbsp;000 metrin matkoilta. Vuosituhannen alkuvuosista lähtien hän on kuulunut maailman huippuluistelijoiden joukkoon. Ensimmäiset kansainvälisten arvokisojen mitalinsa hän saavutti vuonna 2001 matkakohtaisissa MM-kisoissa Salt Lake Cityssä, missä hän voitti kultaa 10 000 metrillä ja saavutti vielä 5&nbsp;000 metrillä hopeaa. 5&nbsp;000 ja 10&nbsp;000 metrin yhteisessä maailmancupissa hän sijoittui toiseksi. 2002 hän oli EM-kisoissa hopealla, Salt Lake Cityn olympialaisissa 5&nbsp;000 metrillä kuudes ja samana vuonna yleisluistelijoiden MM-kisoissa neljäs. Pitkien matkojen maailmancupissa hän sijoittui kolmanneksi.

2003 Verheijen saavutti Berliinissä yksittäismatkojen MM-kisoista 10&nbsp;000 metriltä hopeaa ja 5&nbsp;000 metriltä pronssia. Samalla kaudella hän voitti maailmancupin kokonaiskilpailun 5&nbsp;000 / 10&nbsp;000 metrin matkalla. 2004 hän oli EM-kisoissa Heerenveenissä hopealla, yleiskilpailun MM-kisoissa Hamarissa pronssilla ja matkakohtaisissa MM-kisoissa Soulissa voitti kultaa 10 000 metrillä sekä hopeaa 5&nbsp;000 metrillä. 5&nbsp;000&nbsp;m / 10&nbsp;000&nbsp;m -maailmancupissa hän oli toinen ja 1&nbsp;500 metrin maailmancupissa neljäs. Vuonna 2005 hän saavutti EM-pronssia Heerenveenistä, oli yleisluistelijoiden MM-kisoissa Moskovassa neljäs ja saavutti yksittäismatkojen MM-kisoissa Inzellissä joukkuetakaa-ajokullan lisäksi 5&nbsp;000 metrillä pronssia ja kymppitonnilla hopeaa. Pitkien matkojen maailmancupissa hän oli neljäs.

Vuonna 2006 Verheijen oli EM-kisoissa yhdeksäs. Torinon olympialaisista hän saavutti pronssia 10 000 metriltä ja joukkuetakaa-ajosta ja oli 5&nbsp;000 metrillä neljäs. 5&nbsp;000 ja 10&nbsp;000 metrin maailmancupissa hän oli kolmas. 2007 hän sijoittui pronssille yleisluistelun EM- ja MM-kisoissa. Matkakohtaisissa MM-kilpailuissa Salt Lake Cityssä hän saavutti kultaa joukkuetakaa-ajossa, hopeaa 10&nbsp;000 metrillä ja pronssia 5&nbsp;000 metrillä. 5&nbsp;000 ja 10&nbsp;000 metrin maailmancupissa hän sijoittui toiseksi. Vuonna 2008 Verheijen oli yleisluistelun MM-kilpailuissa yhdeksäs ja matkakohtaisissa kisoissa 5&nbsp;000 metrillä neljäs. 2009 hän sijoittui EM-kilpailuissa viidenneksi. Matkakohtaisissa MM-kilpailuissa hän sai kultaa joukkuetakaa-ajossa ja sijoittui 10&nbsp;000 metrillä neljänneksi. 5&nbsp;000 ja 10&nbsp;000 metrin maailmancupissa hän oli neljäs.

Maailmancupin osakilpailuvoittoja Verheijen on saavuttanut urallaan seitsemän kappaletta. Alankomaiden mestaruuskilpailuista hänellä on kaikkiaan 22 mitalia, joista kultaisia neljä. 21. maaliskuuta 1998 Calgaryssä hän teki silloisen pienen yleiskilpailun maailmanennätyksen 153,767, ja 4. joulukuuta 2005 Heerenveenissä 10&nbsp;000 metrin maailmanennätyksen 12.57,92, joka sekin on sittemmin rikottu. 
Verheijen on 181 senttimetriä pitkä ja painaa 78 kilogrammaa. Seuratasolla hän edustaa S.V. Eemlanddia. Verheijenin isä Eddy Verheijen oli aikoinaan kansallisen tason pikaluistelija.

## Henkilökohtaiset ennätykset
*500 m: 36,99 24. helmikuuta 2007 Calgary
*1 000 m: 1.11,92 16. joulukuuta 2006 Heerenveen
*1 500 m: 1.45,78 24. helmikuuta 2007 Calgary
*3 000 m: 3.39,52 5. marraskuuta 2005 Calgary
*5 000 m: 6.08,98 19. marraskuuta 2005 Salt Lake City
*10 000 m: 12.55,30 11. helmikuuta 2007 Heerenveen

## Lähteet
* Carl Verheijen Skateresults-tietokannassa  
* Ennätykset www.sskating.com-sivustolla 

### Viitteet

## Aiheesta muualla
* Viralliset kotisivut